

**ΕΝΑΝΤΙΑ ΣΤΗΝ ΑΚΡΙΒΕΙΑ, ΓΙΑ ΣΥΛΛΟΓΙΚΕΣ ΣΥΜΒΑΣΕΙΣ ΚΑΙ ΑΥΞΗΣΕΙΣ ΣΤΟΥΣ ΜΙΣΘΟΥΣ**

**ΚΑΜΙΑ ΕΜΠΛΟΚΗ ΤΗΣ ΕΛΛΑΔΑΣ ΣΤΟΝ ΙΜΠΕΡΙΑΛΙΣΤΙΚΟ ΠΟΛΕΜΟ**

**ΟΛΟΙ ΚΑΙ ΟΛΕΣ ΤΗΝ ΤΕΤΑΡΤΗ 6 ΑΠΡΙΛΗ ΣΥΜΜΕΤΕΧΟΥΜΕ ΣΤΗΝ ΑΠΕΡΓΙΑΚΗ ΣΥΓΚΕΝΤΡΩΣΗ ΣΤΙΣ 11 ΣΤΗΝ Κ. ΠΛΑΤΕΙΑ ΚΟΜΟΤΗΝΗΣ**

Συνάδελφοι, συναδέλφισσες,

Όλα τα προηγούμενα χρόνια εμείς οι εργαζόμενοι πληρώσαμε την ανάπτυξη, την οικονομική κρίση, πληρώνουμε τις επιπτώσεις της πανδημίας, τα επενδυτικά σχέδια της απελευθερωμένης ενέργειας και της «πράσινης μετάβασης» με ένταση της ενεργειακής φτώχειας, στην οποία, μάλιστα, η περιοχή μας είναι πρωταθλήτρια!

Πληρώνουμε την εμπορευματοποίηση της Υγείας, της Πρόνοιας, της Παιδείας, τα χρηματοδοτικά πακέτα και τα Ταμεία Ανάκαμψης, για λογαριασμό των επιχειρηματικών ομίλων. Πληρώνουμε τη λειτουργία ενός ολόκληρου συστήματος που στηρίζεται στην εκμετάλλευση των πολλών για τα κέρδη των λίγων.

Σήμερα η κυβέρνηση της ΝΔ επικαλείται ότι «δεν διαθέτει απεριόριστους πόρους, πρέπει να φροντίσουμε πρώτα απ’ όλα την εθνική άμυνα», να ανταποκριθούμε στις «διεθνείς υποχρεώσεις» προς τους συμμάχους μας, ΝΑΤΟ – ΕΕ και ότι η υπεράσπιση της διεθνούς νομιμότητας θα έχει κόστος και καλεί τους εργαζόμενους να δείξουν «αυτοσυγκράτηση». Τα κεφάλια μέσα δηλαδή. Βαφτίζει «εθνικό συμφέρον « την πολιτική εμπλοκής στον ιμπεριαλιστικό πόλεμο για λογαριασμό των συμφερόντων του κεφαλαίου που καλούνται οι εργαζόμενοι και ο λαός να πληρώσουν.

Συνάδελφοι, απευθυνόμαστε σε όσους αναγνωρίζουν ότι η επικίνδυνη κατάσταση που δημιουργείται για τους λαούς, όπως και τον δικό μας από τον ιμπεριαλιστικό πόλεμο στην Ουκρανία και τη συμμετοχή της Ελλάδας με αποστολή πολεμικού υλικού, αξιοποίηση ΑμερικανοΝΑΤΟϊκών βάσεων και προετοιμασία αποστολής εκστρατευτικού σώματος, δεν μπορεί να μας βρίσκει αδιάφορους.

Γιατί οι εργαζόμενοι, ο λαός δεν δεχόμαστε να ματώνουμε για τα κέρδη των λίγων που κάνουν πολέμους, για να τα μοιράσουν μεταξύ τους. Γιατί μετά την απαράδεκτη εισβολή της Ρωσίας στην Ουκρανία και τον ανταγωνισμό της Ρωσίας με ΗΠΑ – ΝΑΤΟ – ΕΕ, για τα συμφέροντα των μεγάλων επιχειρηματικών ομίλων, δεν έχουμε κανένα λόγο οι εργαζόμενοι, ο λαός να διαλέξουμε ληστή.

Βάζουμε στην πρώτη γραμμή το αίτημα για απεμπλοκή της χώρας μας – καμιά συμμετοχή με οποιοδήποτε πρόσχημα και τρόπο στον βρώμικο πόλεμο. Να κλείσουν όλες οι ΑμερικανοΝΑΤΟικές βάσεις, η βάση της Αλεξανδρούπολης. Να δυναμώσει η αλληλεγγύη και η πάλη των λαών.

**Βάζουμε μπροστά τις δικές μας ανάγκες**

Συναδέλφισσες –συνάδελφοι, δεν μπορούμε να αποδεχτούμε να δουλεύουμε χωρίς Συλλογικές Συμβάσεις, με μισθούς και μεροκάματα που δεν φτάνουν να καλύψουμε ούτε τις βασικές ανάγκες μας.

Δεν θα συμβιβαστούμε με τις αυξήσεις ψίχουλα που υπόσχεται η κυβέρνηση της ΝΔ αφού με το αντεργατικό νομοθετικό πλαίσιο της τελευταίας δεκαετίας μείωσαν προς όφελος της εργοδοσίας το μέσο μισθό κατά 25%, ενώ ο πληθωρισμός τους τελευταίους μήνες τρέχει με ρυθμούς πάνω από 5%.

Χωρίς να περιμένουμε «σωτήρες» που δήθεν θα προστατεύσουν τη ζωή μας και τα δικαιώματα μας, απορρίπτουμε αυτούς που μας καλούν να κάνουμε κι άλλες θυσίες για να μην θιχτεί η κερδοφορία των επιχειρηματικών ομίλων. Απαντάμε με οργάνωση και συμμετοχή στο σωματείο μας, δίνουμε δύναμη στην δύναμή μας.

Αντλώντας δύναμη από τους μεγάλους εργατικούς αγώνες των εργαζομένων στη ΛΑΡΚΟ, στα Πετρέλαια Καβάλας, στη COSCO, στην e-food κ.α., καλούμε όλους τους εργαζόμενους να δώσουν απεργιακή απάντηση, με τη συμμετοχή τους στην απεργία στις 6 Απρίλη και στην συγκέντρωση στην κ. Πλατεία. Καλούμε όλα τα πρωτοβάθμια σωματεία του Νομού να πάρουν αποφάσεις συμμετοχής.

**Διεκδικούμε:**

* Την επαναφορά της συλλογικής διαπραγμάτευσης της ΕΓΣΣΕ ως αφετηρία για την αύξηση του κατώτερου μισθού, διεκδικώντας 825€ κατώτερο μεικτό μισθό
* Την επαναφορά κατακτήσεων όπως τις τριετίες, την αρχή ευνοϊκότερης σύμβασης, την κυριακάτικη αργία, την πληρωμή υπερωριών, του 13ου και 14ου μισθού στο δημόσιο κ.ά.
* Τη γενική μείωση του χρόνου εργασίας, με 7ωρο – 5νθήμερο – 35ωρο και σταθερή δουλειά με δικαιώματα.
* Κατάργηση του ΦΠΑ στα είδη πλατιάς λαϊκής κατανάλωσης.
* Γενναία μείωση και πλαφόν στις τιμές στα βασικά είδη πλατιάς κατανάλωσης όπως διατροφής (π.χ. Ψωμί, Γάλα, άλευρα, Έλαια, Λίπη ), ένδυσης κοκ.
* Επιδότηση ενοικίου για τα εργατικά και λαϊκά νοικοκυριά, διεύρυνση των κριτηρίων ένταξης και αύξηση της επιδότησης.
* Διεύρυνση των κριτηρίων ένταξης στο Επίδομα Θέρμανσης, αύξηση του οικογενειακού εισοδηματικού κριτηρίου στα 30.000€.
* Μείωσης της τιμής του ρεύματος και του φυσικού αερίου κατά 50% και κατάργηση των φόρων στα καύσιμα και συνολικά στην ενέργεια.
* Διεύρυνση των κριτηρίων ένταξης στο Κοινωνικό Οικιακό Τιμολόγιο, αύξηση του οικογενειακού εισοδηματικού κριτηρίου στα 30.000€.
* Καμία διακοπή ρεύματος σε όσους δεν μπορούν να ανταποκριθούν στους υπέρογκους λογαριασμούς. Διαγραφή χρεών για τα εργατικά και λαϊκά νοικοκυριά.
* Κατάργηση του ΕΝΦΙΑ και γενναία μείωση των δημοτικών τελών για τα εργατικά και λαϊκά νοικοκυριά.
* Διαγραφή χρεών, όχι στις κατασχέσεις και στους πλειστηριασμούς για τα εργατικά και λαϊκά νοικοκυριά.

**ΟΛΟΙ ΚΑΙ ΟΛΕΣ ΤΗΝ ΤΕΤΑΡΤΗ 6 ΑΠΡΙΛΗ ΣΥΜΜΕΤΕΧΟΥΜΕ ΣΤΗΝ ΑΠΕΡΓΙΑΚΗ ΣΥΓΚΕΝΤΡΩΣΗ ΣΤΙΣ 11.00 ΣΤΗΝ ΚΕΝΤΡΙΚΗ ΠΛΑΤΕΙΑ ΚΟΜΟΤΗΝΗΣ**